A Tanács 3448/93/EK rendelete

(1993. december 6.)

a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról

AZ EURÓPAI UNIÓ TANÁCSA,

tekintettel az Európai Gazdasági Közösséget létrehozó szerződésre és különösen annak 43. és 113. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a Szerződés 38–47. cikke rendelkezik a Szerződés II. mellékletében felsorolt mezőgazdasági termékekre kiterjedő közös agrárpolitika megalkotásáról;

mivel bizonyos mezőgazdasági termékeket számos, a Szerződés II. mellékletében nem szereplő árucikk tartalmaz;

mivel a közös agrár- és kereskedelempolitika keretében intézkedéseket kell hozni arról, hogy figyelembe vegyék az ezen árucikkek kereskedelmének a Szerződés 39. cikkének céljaira gyakorolt hatását, valamint azt, hogy a Szerződés 43. cikke végrehajtása érdekében elfogadott intézkedések hogyan hatnak ezen áruk gazdasági helyzetére, tekintettel a Közösségen belül és kívül a mezőgazdasági termékek beszerzési költségei, valamint a mezőgazdasági termékek árai közötti különbségekre;

mivel a Szerződés meghatározza, hogy az agrár- és a kereskedelempolitika közösségi szintű politika; mivel a mezőgazdasági termékek feldolgozásával előállított egyes árucikkekre általános és átfogó szabályokat kell megállapítani, amelyeket a Közösség egészében alkalmazni kell ezen árucikkek kereskedelmében, hogy a Szerződés céljai megvalósuljanak;

mivel a mezőgazdasági termékek feldolgozásával előállított egyes árucikkekre vonatkozó kereskedelmi szabályokról szóló, 1980. november 11-i 3033/80/EGK tanácsi rendelet [4] előírja, hogy bizonyos árucikkek behozatalára a feldolgozóipar védelme érdekében egy rögzített összetevőből, valamint a vonatkozó mezőgazdasági termékek Közösségen belüli és világpiaci árai közötti különbség ellensúlyozására egy változó összetevőből álló díjat kell kivetni;

mivel a későbbiekben ismertetett kiegészítésekkel és bizonyos módosításokkal fenn kell tartani a 3033/80/EGK rendelettel bevezetett szabályozás által képviselt általános megközelítést; mivel azokkal az árucikkekkel kapcsolatban, amelyekre a B. melléklet 1. táblázatában felsoroltak szerint a kereskedelmi szabályokat alkalmazni kell, egyrészről helyénvaló az olyan mezőgazdasági termékek jegyzékének az összeállítása, amelyeknek a világpiaci és a Közösségen belüli piaci ára közötti különbség behozatalkor kiegyenlíthető, másrészről lehetőséget kell biztosítani azoknak az alaptermékeknek a meghatározására az érintett mezőgazdasági termékek között, amelyeknél az ilyen különbséget ténylegesen megállapították, valamint az egyéb mezőgazdasági termékek, megfeleltetett termékek, vagy az ezek feldolgozásából keletkező termékek mennyiségének a meghatározására, az alaptermékek egyenértékű mennyiségére átszámítva;

mivel az e termékek kereskedelmében alkalmazandó szabályokat folyamatosan módosítani kell, tekintettel a Közösség megállapodásaiban és a közös agrárpolitikában bekövetkezett változásokra;

mivel a 3033/80/EGK rendelet nem vonatkozik a kombinált nómenklatúra 1–24. árucsoportjában felsorolt egyes árucikkekre; mivel ezeket szintén a közös agrárpolitika hatálya alá tartozó mezőgazdasági termékekből állítják elő; mivel az ilyen árucikkek behozatalakor kivetett díjnak fedeznie kell az előállításukhoz használt mezőgazdasági termékek világpiaci ára és a Közösségen belüli piaci ára közötti különbözetet és biztosítania kell az érintett feldolgozóipar védelmét; mivel ezért egységesíteni kell a jelentős mértékben mezőgazdasági termékekből előállított összes árucikkre vonatkozó szabályokat;

mivel a megkötött megállapodások értelmében a Közösségnek az ilyen terheket, teljes egészében vagy részben, a szóban forgó árucikkek előállításához felhasznált mezőgazdasági termékek árkülönbözetére kell korlátoznia; mivel ennek megfelelően ezekre az árucikkekre meg kell határozni a díjnak azt a részét, amely a figyelembe vett mezőgazdasági termékek árai közötti különbözetet fedi le;

mivel az érintett alaptermékeknél a világpiaci és a Közösségen belüli piaci árak különbözetének a kiegyenlítése mezőgazdasági lefölözések formájában történik; mivel szoros kapcsolatot kell fenntartani az árucikkek esetében alkalmazott díj mezőgazdasági alkotóelemének kiszámítása, valamint a változatlan formában behozott alaptermékekre alkalmazott díj kiszámítása között;

mivel az indokolatlan adminisztrációs terhek elkerülése érdekében a jelentéktelen összegek alkalmazása kerülendő, és a tagállamoknak engedélyezni kell, hogy egy adott ügylettel összefüggésben ne kelljen a vonatkozó összegeket kiigazítaniuk, ha az érintett összegek egyenlege önmagában is elhanyagolható;

mivel a preferenciális megállapodások végrehajtásának nem szabad bonyolítaniuk a harmadik országokkal folytatott kereskedelemben alkalmazott eljárásokat; mivel a végrehajtási szabályoknak ennek érdekében biztosítaniuk kell, hogy a preferenciális elbánás keretében kivitelre vámkezelt árukat ténylegesen ne az általános szabályok szerint exportálják, és fordítva;

mivel szabályokat kell alkotni a Szerződés II. mellékletében nem szereplő árucikkek előállításához használt egyes mezőgazdasági termékekre vonatkozó export-visszatérítésekre vonatkozóan annak érdekében, hogy a termelők ne kerüljenek hátrányos helyzetbe azon árak miatt, amelyeken az említett árucikkeket a közös agrárpolitika következtében beszerezni kényszerülnek; mivel a visszatérítések csak a mezőgazdasági termékeknek a Közösség piacán, illetve a világpiacon érvényes árai közötti különbözetet fedhetik le; mivel az ilyen szabályozást ennek megfelelően az érintett piacok közös szervezésének részeként lehet kialakítani;

mivel a gabonafélék piacának közös szervezéséről szóló, 1992. június 30-i 1766/92/EGK tanácsi rendelet [5] 13. cikke, valamint a mezőgazdasági termékek piacának közös szervezésére vonatkozó egyéb rendeletek megfelelő cikkei rendelkeznek az ilyen visszatérítések nyújtásáról; mivel a végrehajtási szabályokat az 1766/92/EGK rendelet 23. cikkében és az egyéb rendeletek vonatkozó cikkeiben említett irányítóbizottsági eljárás keretében kell elfogadni; mivel a visszatérítések összegét ugyanazon eljárás keretében kell rögzíteni, mint amelyben a változatlan állapotban exportált mezőgazdasági termékekre vonatkozó visszatérítéseket rögzítik; mivel az említett eljárásra vonatkozó végrehajtási szabályokat alapvetően az érintett árucikkek előállítási folyamataira tekintettel kell kialakítani; mivel a végrehajtási szabályokat ennek megfelelően ugyanazon az alapon kell kialakítani;

mivel az e rendeletben meghatározott mezőgazdasági piacvédelmi szabályozás rendkívüli körülmények esetén elégtelennek bizonyulhat; mivel e kockázat a preferenciális megállapodásokkal összefüggésben is felmerülhet; mivel annak elkerülésére, hogy az ebből adódó piaci zavarokkal szemben a közös piac védelem nélkül maradjon, helyénvaló minden szükséges intézkedés gyors ütemben történő meghozatala;

mivel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletet [6] alkalmazni kell az e rendelet hatálya alá tartozó kereskedelemben;

mivel a Szerződés II. mellékletében felsorolt mezőgazdasági termékek és az abban nem szereplő árucikkek megkülönböztetése a Közösségre – a mezőgazdaság és az élelmiszeripar Közösségen belüli helyzete alapján – jellemző szempont; mivel a helyzet jelentősen különbözhet egyes harmadik országokban, amelyekkel a Közösség megállapodást köt; mivel ezért e megállapodásokban rendelkezni lehet a Szerződés II. mellékletében nem szereplő feldolgozott mezőgazdasági termékekre vonatkozó általános szabályok értelemszerű kiterjesztésének lehetőségéről a Szerződés II. mellékletében szereplő egyes mezőgazdasági termékekre;

mivel e rendelethez részletes végrehajtási szabályok szükségesek; mivel helyénvaló, hogy e részletes szabályokat egy irányítóbizottsággal való konzultáció után állapítsák meg, amelyben a tagállamok képviseltetik magukat; mivel e szabályoknak tartalmazniuk kell különösen a 3033/80/EGK rendelet hatálya alá tartozó és az e rendelet B. mellékletének 1. táblázatában felsorolt árucikkek előállításához felhasználtnak minősülő alaptermékek mennyiségének meghatározására vonatkozó szabályokat, amelyek a 3033/80/EGK rendelet hatálya alá tartozó áruk előállításánál felhasználtnak minősülő alaptermékek mennyiségének rögzítéséről szóló, 1980. november 11-i 3034/80/EGK tanácsi rendelet [7] helyébe lépnek,

ELFOGADTA EZT A RENDELETET:

1. cikk

(1) E rendelet megállapítja a (2) bekezdés harmadik francia bekezdésében meghatározott egyes árucikkekre alkalmazandó kereskedelmi szabályokat:

a) ha előállításuk során egy vagy több mezőgazdasági terméket használtak fel akár feldolgozatlan, akár feldolgozott formában; vagy

b) ha a 13. cikk (2) bekezdése értelmében mezőgazdasági termékekből előállított terméknek minősülnek; vagy

c) ha ugyanazon a kombinált nómenklatúra szerinti (nyolcjegyű) vámtarifaszám alá tartoznak, mint az a) és b) pontban felsorolt árucikkek.

(2) E rendelet alkalmazásában:

- "mezőgazdasági termékek": a Szerződés II. mellékletében szereplő termékek,

- "alaptermékek": az e rendelet A. mellékletében felsorolt egyes mezőgazdasági termékek, vagy azokhoz hasonló, illetve az azok feldolgozásából keletkező termékek, azokban az esetekben, amikor megállapították a Közösségen belüli piaci és a világpiaci árak különbözetét. Ezt az árkülönbözetet az összes figyelembe vehető termék esetében reprezentatívnak kell tekinteni.

Azonban:

i. amennyiben preferenciális megállapodás rendelkezik az A. mellékletben felsoroltakon kívül más mezőgazdasági termékek árának a kiegyenlítéséről, további alaptermékek kerülhetnek be a kérdéses megállapodás alapján figyelembe vehető termékek közé;

ii. amennyiben egy meghatározott területre vonatkozóan preferenciális megállapodás jött létre, amely különleges kiegyenlítési mechanizmusról rendelkezik, a Közösség piacán és a világpiacon érvényes árak közötti különbözet helyébe az említett megállapodásban meghatározott különbözet léphet.

- "árucikkek": a Szerződés II. mellékletében nem szereplő, e rendelet B. mellékletében felsorolt, teljesen vagy részben mezőgazdasági termékekből előállított termékek.

(3) E rendelet alkalmazandó bizonyos mezőgazdasági termékekre is a preferenciális kereskedelem keretében.

Ebben az esetben az árukereskedelemre vonatkozó szabályok hatálya alá tartozó mezőgazdasági termékek jegyzékét az érintett megállapodás határozza meg.

I. CÍM

KERESKEDELMI SZABÁLYOK

1. FEJEZET

Behozatal

2. cikk

(1) A Közösségbe történő behozatalkor a B. mellékletben felsorolt árucikkekre díjat vetnek ki. A díj megállapításánál a következőket kell figyelembe venni:

a) az árucikkek előállításának és értékesítésének feltételei;

b) az előállításukhoz felhasználtnak minősülő mezőgazdasági termékek Közösségen belüli piaci ára és

- a harmadik országokból származó import ára közötti különbözet, amennyiben a kérdéses alaptermékek összköltsége a Közösségen belül magasabb, illetve

- amennyiben a preferenciális megállapodás úgy rendelkezik, a mezőgazdasági termékek harmadik országbeli árai közötti különbözet.

(2) A B. melléklet 1. táblázatában felsorolt árucikkeknél az (1) bekezdésben említett díj a következőket foglalja magában:

- egy értékvámot, amely a díj rögzített összetevője, figyelembe véve az árucikkek előállítási és értékesítési feltételeit, valamint

- egy "mezőgazdasági alkotóelemet" az (1) bekezdés b) pontjában említett árkülönbözetek ellentételezésére.

A mezőgazdasági alkotóelem csak az A. mellékletben említett mezőgazdasági termékek, az azokhoz hasonló termékek, illetve az azok feldolgozásával létrejövő termékek árkülönbözeteit veheti figyelembe.

A 3. cikkben meghatározott feltételekkel összhangban alkalmazható változó összetevő formájában, illetve az 5. cikkben meghatározott feltételek mellett rögzített összetevőként.

(3) A B. melléklet 2. táblázatában felsorolt árucikkeknél a mezőgazdasági alkotóelem egy vámot vagy egy adott mértékegységre vonatkozó összeget tartalmaz.

Amennyiben a preferenciális megállapodás úgy rendelkezik, a (2) bekezdésben említett formák egyike e mezőgazdasági alkotóelem helyébe léphet.

(4) A 10. cikkre is figyelemmel, tilos az 1. cikkben elrendelteken kívül egyéb vám vagy azzal azonos hatású díj kivetése.

3. cikk

(1) A Bizottság a B. melléklet 1. táblázatában felsorolt valamennyi árucikkre meghatározza a változó összetevőt.

A változó összetevőt az alaptermékeknek a 13. cikk (2) bekezdése szerint meghatározott, a szóban forgó árucikk előállítása során felhasználtnak minősülő mennyisége, valamint a (2) bekezdésben említett árkülönbözetek alapján kell meghatározni.

Az alaptermékek jegyzékét, amelyekre a mezőgazdasági termékmennyiségeket át kell számítani a 13. cikk (1) bekezdésével összhangban kell meghatározni.

(2) A Bizottság az alaptermékek mindegyikére:

- vagy megállapítja a különbözetet

a) a változó összetevő meghatározására megállapított bázisidőszak alatt alkalmazandó átlagos küszöbár, és

b) a változó összetevő meghatározására megállapított időszakot megelőző időszak alatt a lefölözés rögzítéséhez használt átlagos CIF-ár (a különleges CIF-ár kivételével), illetve adott esetben, a határparitásos ár között,

- vagy, az izoglükóz esetében, elfogadja az összetevők meghatározására vonatkozó időszakot megelőző időszak alatt alkalmazandó, az 1785/81/EGK rendelet [8] 16. cikke (6) bekezdésében említett átlagos lefölözést.

(3) A (2) bekezdésben említett időszak egy negyedév. Két részszakaszra osztható, amelyek egy, illetve két hónapból állnak, amennyiben a negyedév két naptári évre, illetve két gazdasági évre esik, illetve a preferenciális megállapodások keretében egy negyedévnél hosszabb is lehet.

A CIF- és a határparitásos árak, illetve a lefölözések kiszámításánál az összetevő meghatározását megelőző legalább 20 napos időszakra vonatkozó adatokat nem kell figyelembe venni.

(4) Ha a (2) bekezdésben említett árkülönbözet kiszámításához felhasznált adatok valamelyike egy vagy több alaptermékre nem áll rendelkezésre, a Bizottság a hiányzó adatot a legközelebbi rendelkezésre álló időszakra vonatkozó megfelelő adattal helyettesíti, és amennyiben szükséges, a kifizetések havi ütemezésével, illetve a hiányzó adat és az annak pótlására kiválasztott adat összehasonlítását érintő bármely egyéb rendelkezésre álló adattal kiigazítva.

A hiányzó adat meghatározásakor, a Bizottság megállapíthat egy kiigazított változó összetevőt, ha az előző bekezdés alkalmazása a kereskedelmet súlyosan megzavarná, illetve annak veszélyével fenyeget.

4. cikk

(1) Ahol a közös vámtarifa maximális vámterhet ír elő, a 2. cikk (2) bekezdésében előírt díj mértéke nem haladhatja meg azt.

Amennyiben a maximális vámteher csak meghatározott feltételek mellett alkalmazható, e feltételeket a vám- és a statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendelet [9] 11. cikkének (1) bekezdésében meghatározott eljárásnak megfelelően kell meghatározni.

(2) Amennyiben a maximális vámteher a szacharózban megadott különféle cukrokra (AD S/Z), illetve a lisztre (AD F/M) kiegészítő vámot is tartalmaz, az ilyen kiegészítő vámot úgy kell kiszámítani, hogy az esettől függően a cukrot, illetve a lisztet mint egyetlen mezőgazdasági terméket kell figyelembe venni.

A cukor vagy liszt mennyiségét a 13. cikk (1) bekezdésében meghatározott feltételek figyelembevételével kell megállapítani.

Amennyiben a cukor vagy liszt ténylegesen felhasznált mennyisége a 13. cikk (1) bekezdése szerint nem ismert, ezeket a mennyiségeket ugyanolyan feltételek figyelembevételével kell meghatározni, mint amelyeket a mezőgazdasági alkotóelem megállapítása céljából alkalmaztak.

(3) A Bizottság a 3. cikk (3) bekezdésében említett minden egyes időszakra megállapítja:

a) az e cikk (2) bekezdése szerint kiszámított kiegészítő vám összegét;

b) a 3 cikk (2) bekezdése szerint megállapított, a kiegészítő vámoknál alkalmazandó árkülönbözeteket.

5. cikk

(1) Ha az A. mellékletben említett alaptermékek behozatalakor alkalmazandó lefölözéseket rögzített összegek váltják fel, a B. melléklet 1. táblázatában említett árucikkek esetében alkalmazandó változó összetevőt ezen összegek alapján kell kiszámítani.

(2) A díj mezőgazdasági alkotóelemének kiszámításakor a figyelembe veendő egyes alaptermékeknél a 3. cikk (2) bekezdésének alkalmazásával megállapított összeg helyébe a felhasználtnak minősülő alaptermék esetében alkalmazandó összeg lép.

(3) A díj mezőgazdasági alkotóelemének megállapításakor az alaptermékek behozatala esetén a rögzített összegek figyelembevételének kezdő időpontját a 16. cikkben megállapított eljárás szerint kell meghatározni.

6. cikk

(1) A feldolgozott mezőgazdasági termékekre vonatkozó közösségi jogszabályok követelményeinek eleget tevő országokkal kötött preferenciális megállapodások keretében folytatott kereskedelem esetén a mezőgazdasági alkotóelem meghatározása céljából:

a) a 13. cikk (2) bekezdése szerint meghatározott, felhasznált mezőgazdasági termékek mennyiségei helyébe az importáruk előállításához ténylegesen felhasznált mennyiségek léphetnek, ha a Közösség olyan vámügyi együttműködésről szóló megállapodást kötött, amely szabályozza az ilyen mennyiségek megállapítását; ebben az esetben az átváltási együtthatókat az alaptermékekre vonatkozó, a felek által alkalmazott meghatározások figyelembevételével lehet megállapítani, hogy azok közvetlenül összehasonlíthatók legyenek;

b) a 3. cikk (2) bekezdésében említett árkülönbözet helyébe a Közösség és az érintett térség mezőgazdasági árai közötti különbözetet közvetlenül kiegyenlítő rendszer, illetve az érintett térség esetén elismert, közösen megállapított árral szemben alkalmazott közvetlen kiegyenlítés léphet;

c) amennyiben a b) pont alkalmazása az érintett árucikkekre csekély hatással bíró különbözeteket eredményez, e megoldás helyébe egy átalányösszeget vagy -kulcsot tartalmazó rendszer léphet.

(2) Az (1) bekezdésben említett mezőgazdasági alkotóelemek a nem preferenciális kereskedelem számára rendelkezésre álló időszaktól eltérő időszak alatt is alkalmazhatók.

(3) A B. melléklet 2. táblázatában szereplő árucikkekre vonatkozó díj mezőgazdasági alkotóelemének megfelelő értékvámok helyébe más mezőgazdasági alkotóelem megfelelő értékvámja léphet, amennyiben arról preferenciális megállapodás rendelkezik.

(4) Az (1)–(3) bekezdés alkalmazására vonatkozó részletes szabályokat a 16. cikkben meghatározott eljárás szerint kell elfogadni, amennyiben a vonatkozó preferenciális megállapodás meghatározza:

- a megállapodásban elfogadott mezőgazdasági árakat,

- azt az időszakot, amelyre e mezőgazdasági alkotóelemeket rögzítették,

- a megállapodás hatálya alá tartozó bármely árucikket és mezőgazdasági terméket.

A szóban forgó megállapodásban nem rögzített bármely összetevőt vagy összetevőket a Tanács a Szerződés 113. cikkében meghatározott eljárás szerint fogadja el.

(5) A preferenciális rendszer biztosításához szükséges egyéb végrehajtási szabályokat a 16. cikkben megfogalmazott eljárással összhangban kell meghatározni.

E végrehajtási szabályok különösen:

- a rendszer kedvezményeiben való részesedéshez szükséges dokumentumok kitöltésére és továbbítására,

- a kereskedelem torzulásának megakadályozásához szükséges intézkedésekre vonatkoznak.

7. cikk

(1) Amennyiben a preferenciális megállapodás a díj 2. cikk (1) bekezdésének a) pontjában említett részének a csökkentéséről vagy fokozatos leépítéséről rendelkezik, ez a B. melléklet 1. táblázatában felsorolt árucikkek esetén a rögzített összetevőre vonatkozik. A megállapodás hatálya alá tartozó egyéb árucikkeknél a díjnak ezt a részét úgy kell megállapítani, hogy a teljes díjból le kell vonni a megállapodásban meghatározott mezőgazdasági alkotóelemet, kivéve, ha a megállapodás ennek meghatározására más módszert ír elő.

(2) Amennyiben a preferenciális megállapodás a díj mezőgazdasági alkotóelemének a csökkentését írja elő, a csökkentett mezőgazdasági alkotóelemek meghatározásának és kezelésének részletes szabályait a 16. cikkben meghatározott eljárással összhangban kell elfogadni, amennyiben a megállapodás meghatározza:

- a csökkentésre jogosult termékeket,

- azt az árumennyiséget vagy kontingensértéket, amelyre e csökkentések alkalmazandók, illetve az ilyen mennyiségek vagy értékek kiszámításának módját,

- valamennyi érintett alaptermékre a mezőgazdasági alkotóelem csökkentését.

A szóban forgó megállapodásban meg nem határozott bármely összetevőt vagy összetevőket a Tanács a Szerződés 113. cikkében meghatározott eljárás szerint fogadja el.

2. FEJEZET

Kivitel

8. cikk

(1) Árucikkek kivitele esetén a felhasznált és a Szerződés 9. cikkének (2) bekezdésében meghatározott feltételeknek megfelelő mezőgazdasági termékek az érintett ágazatok piacainak közös szervezéséről szóló rendeletekben meghatározott visszatérítésekre lehetnek jogosultak.

Nem adható export-visszatérítés az árucikkek előállítására felhasznált azon mezőgazdasági termékekre, amelyek nem tartoznak a szóban forgó árucikkek formájában exportált termékekre vonatkozó, export-visszatérítést előíró közös piaci szervezés hatálya alá.

(2) A visszatérítésekre jogosult árucikkek jegyzékét:

- az árucikkek előállításához felhasznált mezőgazdasági termékek közösségi és világpiaci árai közötti különbözet hatására,

- az érintett árucikkekhez felhasznált mezőgazdasági termékek kivitelének lehetővé tételéhez a különbözet teljes vagy részleges ellentételezésének a szükségességére tekintettel kell megállapítani.

E jegyzéket a mezőgazdasági piacok közös szervezéséről szóló rendeletekkel összhangban kell összeállítani.

(3) Az e cikkben említett visszatérítésekre vonatkozó közös végrehajtási szabályokat a 16. cikkben meghatározott eljárással összhangban kell elfogadni.

A visszatérítések összegeit ugyanazon eljárással összhangban kell rögzíteni, mint amelyet az érintett mezőgazdasági termékekre vonatkozó visszatérítések nyújtásakor alkalmaznak, ha azokat feldolgozatlan állapotban exportálják.

(4) Amennyiben a 6. cikk (1) bekezdésének b) pontjában említett közvetlen kiegyenlítésre vonatkozó intézkedéseket preferenciális megállapodás keretében állapítják meg, a megállapodás által érintett országba vagy országokba történő kivitel esetén fizetendő összegeket a megállapodás feltételeivel összhangban, együttesen és ugyanazon az alapon kell meghatározni, mint a díj mezőgazdasági alkotóelemétét.

Ezeket az összegeket a 16. cikkben meghatározott eljárással összhangban kell megállapítani. Ugyanennek az eljárásnak a keretében kell elfogadni az e bekezdés szerint szükséges végrehajtási szabályokat, és különösen azokat az intézkedéseket, amelyekkel biztosítható, hogy a preferenciális rendszer keretében kivitelre vámkezelt árucikkeket valójában ne a nem preferenciális rendszer keretében vigyék ki, illetve fordítva.

Amennyiben analitikai módszerekre van szükség a felhasznált mezőgazdasági termékeknél, a szóban forgó mezőgazdasági termékek harmadik országba való kivitelére vonatkozó export-visszatérítésekre meghatározott módszereket kell alkalmazni.

9. cikk

Amennyiben egy meghatározott piac közös szervezésére vonatkozó rendelet értelmében az A. mellékletben felsorolt mezőgazdasági termékek kivitele esetén lefölözéseket, díjakat vagy egyéb intézkedéseket alkalmaznak, bizonyos árucikkek esetében a 16. cikkben meghatározott eljárás szerint döntést lehet hozni a megfelelő intézkedésekről, figyelemmel a feldolgozóipar sajátos érdekeire, amennyiben az árucikkek kivitele valószínűsíthetően gátolja a szóban forgó mezőgazdasági ágazatban a kitűzött cél elérését az érintett mezőgazdasági terméknek az árucikkben meglevő magas tartalma és az árucikk felhasználási lehetősége miatt.

II. CÍM

ÁLTALÁNOS RENDELKEZÉSEK

10. cikk

Amennyiben fennáll a veszélye annak, hogy a preferenciális megállapodások hatálya alá tartozó árucikkek behozatala esetén alkalmazandó mezőgazdasági alkotóelem csökkentése piaci zavart okoz a mezőgazdasági piacokon vagy az érintett árucikkek piacán, az érintett mezőgazdasági termékek behozatalára vonatkozó védzáradékokat kell alkalmazni a B. mellékletben felsorolt árucikkek esetében is.

Az esetleges piaci zavarok felmérése érdekében számba kell venni a preferenciális rendszer keretében ténylegesen behozott árucikkek jellemzőit, az e rendszer bevezetését megelőzően szokásosan behozott árucikkek jellemzőivel összehasonlítva.

11. cikk

A piacok közös szervezésére vonatkozó rendelkezések hatálya alá tartozó mezőgazdasági termékek azon mennyiségét, amelyekre nem vonatkoznak az ezen árucikkek kivitelére tekintettel vagy annak következtében alkalmazott lefölözések vagy a vámokkal azonos hatású díjak, a 2913/92/EGK rendelettel összhangban kell meghatározni.

Az aktív feldolgozási rendszer keretébe tartozó, és így más árucikkek kivitelére tekintettel vagy annak következtében a 2. cikkben elrendelt díj hatálya alá nem tartozó árucikkek mennyisége az előállításukhoz ténylegesen felhasznált mennyiség.

12. cikk

(1) A B. melléklet 1. táblázatát a Tanács a Szerződés 113. cikkében megállapított eljárásnak megfelelően módosíthatja.

(2) A B. melléklet 2. táblázata, a 16. cikkben megállapított eljárásnak megfelelően módosítható annak érdekében, hogy azt összhangba hozzák a Közösség által megkötött megállapodásokkal.

(3) A Bizottság e rendelet mellékleteit összhangba hozza a kombinált nómenklatúra módosításaival annak érdekében, hogy a módosításokat megelőzően hatályban lévő rendelkezéseket változatlanul fenntartsa.

13. cikk

(1) A díj mezőgazdasági akotóelemének meghatározása érdekében a 16. cikkben meghatározott eljárás szerint el kell fogadni az alaptermékek nem preferenciális kereskedelemben használt jegyzékét.

Az alaptermékeket a nemzetközi kereskedelemben betöltött fontosságuk, valamint árszintjüknek az összes egyéb figyelembe veendő mezőgazdasági termék szempontjából való reprezentatív jellege alapján kell kiválasztani.

A felhasználtnak minősülő egyéb mezőgazdasági termékek mennyiségét adott esetben a Tanács által a közös agrárpolitika keretében elfogadott egyenértékűségi arányok figyelembevételével kell az alaptermékek egyenértékű mennyiségeire átszámítani.

(2) Az e rendeletben említett árucikkek előállításához felhasználtnak minősülő alaptermékek mennyiségeit, illetve adott esetben, az e rendeletben meghatározott kereskedelmi rendelkezések hatálya alá tartozó mezőgazdasági termékek mennyiségeit, amennyiben az árucikkek vagy termékek összetételét nem határozták meg, a 16. cikkben előírt eljárás szerint kell megállapítani.

(3) A Tanács által a közös agrárpolitika keretében elfogadott összehasonlítások sérelme nélkül, bizonyos mezőgazdasági termékek az árak összehasonlítása céljából alaptermékként kezelhetők a 16. cikkben meghatározott eljárás szerint.

(4) Az alaptermékeknek az árak összehasonlítási feltételei megállapításához szükséges jellemzőit a 16. cikkben meghatározott eljárás szerint kell megállapítani.

14. cikk

(1) Azt a küszöböt vagy azokat a küszöböket, amely(ek) alatt a 3. cikk (2) bekezdése szerinti összegek nullában állapítandók meg, a 16. cikkben meghatározott eljárásnak megfelelően kell meghatározni. Ugyanezzel az eljárással, a 3. cikk (2) bekezdése szerint megállapított összegek alkalmazásától különleges feltételek mellett el lehet tekinteni a mesterséges kereskedelmi folyamatok megelőzése érdekében.

(2) Azt a küszöböt, amely alatt egy adott gazdasági ügylettel összefüggésben a tagállamok eltekinthetnek az e rendelet alapján nyújtandó, illetve kivetendő összegek alkalmazásától, a 16. cikkben meghatározott eljárásnak megfelelően kell megállapítani, amennyiben ezen összegek egyenlege kisebb a küszöbértéknél.

15. cikk

A Bizottságot a II. mellékletben fel nem sorolt, feldolgozott mezőgazdasági termékek kereskedelmét érintő horizontális kérdésekkel foglalkozó irányítóbizottság – a továbbiakban: "bizottság" – segíti, melynek tagjai a tagállamok képviselői, elnöke a Bizottság képviselője.

16. cikk

Azokban az esetekben, amikor az e cikkben meghatározott eljárásra történik hivatkozás, a következő rendelkezéseket kell alkalmazni. A Bizottság képviselője tervezetet nyújt be a bizottság számára a meghozandó intézkedésekről. A bizottság, az elnöke által az ügy sürgősségére tekintettel megállapított határidőn belül, véleményt nyilvánít a tervezetről. A véleményt a Szerződés 148. cikkének (2) bekezdésében a Tanácsnak a Bizottság javaslata alapján elfogadandó határozataira előírt többséggel kell meghozni. A bizottságban a tagállamok képviselőinek szavazatait az említett cikkben meghatározott módon kell súlyozni. Az elnök nem szavazhat.

A Bizottság azonnal alkalmazandó intézkedéseket fogad el. Ha azonban ezen intézkedések nincsenek összhangban a bizottság véleményével, ezeket a Bizottság haladéktalanul közli a Tanáccsal. Ebben az esetben a közlés időpontjától számított legfeljebb egy hónapos időre a Bizottság elhalaszthatja az általa elfogadott intézkedések alkalmazását.

A Tanács, minősített többséggel eljárva, egy hónapon belül eltérő döntést hozhat.

17. cikk

A bizottság bármely más kérdést is megvitathat, amelyet az elnök akár saját kezdeményezésére, akár valamelyik tagállam kérésére elé utal.

18. cikk

A 16. cikkben megállapított eljárásnak megfelelően:

- az e rendelet alkalmazásából keletkező összegek módosíthatóak, ha bármely három hónapos időszak alatt:

- a küszöbár módosul, vagy

- olyan termelési visszatérítést vagy támogatást vezetnek be, amelyet valamennyi tagállamban alkalmazni kell, vagy azokat módosítják, illetve megszüntetik,

- intézkedéseket fogadhatnak el, hogy e rendelet rendelkezéseit összhangba hozzák a mezőgazdasági termékekre vonatkozó idevágó rendeletek technikai módosításaival.

19. cikk

Az árucikkek meghatározásához szükséges minőségi és mennyiségi módszereket és összetételük azonosításához szükséges egyéb technikai rendelkezéseket a 2658/87/EGK rendelet 10. cikkében meghatározott eljárással összhangban kell elfogadni.

20. cikk

A tagállamok közlik a Bizottsággal az e rendelet végrehajtásához szükséges információkat egyrészt a behozatalról, kivitelről, és adott esetben, az árucikkek előállításáról, másrészt az elfogadott adminisztratív végrehajtási intézkedésekről. Az információ közlésére vonatkozó részletes szabályokat a 16. cikkben meghatározott eljárásnak megfelelően kell megállapítani.

21. cikk

A 3033/80/EGK rendelet 1994. január 1-jén hatályát veszti. A 3033/80/EGK rendeletre való hivatkozásokat e rendeletre való hivatkozásnak kell tekinteni.

A 3034/80/EGK rendelet a 13. cikk szerint elfogadott szabályozás hatálybalépésének napján veszíti hatályát.

22. cikk

(1) Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 1994. január 1-jétől kell alkalmazni.

(2) E rendelet alkalmazását a 350110 KN-kód alá tartozó kazeinok és a 35019090 KN-kód alá tartozó kazeinátok és kazeinszármazékok esetében a Tanács további döntéséig el kell halasztani.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. december 6-án.

a Tanács részéről

az elnök

W. Claes

[1] HL C 126., 1993.5.7., 13. o.

[2] HL C 315., 1993.11.22.

[3] HL C 304., 1993.11.10., 8. o.

[4] HL L 323., 1980.11.29., 1. o. A legutóbb a 1436/90/EGK rendelettel (HL L 138., 1990.5.31., 9. o.) módosított rendelet.

[5] HL L 181., 1992.7.1., 21. o.

[6] HL L 302., 1992.10.19., 1. o.

[7] HL L 323., 1980.11.29., 7. o. A legutóbb a 572/91/EGK rendelettel (HL L 63., 1991.3.9., 24. o.) módosított rendelet.

[8] HL L 177., 1981.7.1., 4. o.

[9] HL L 256., 1987.9.7., 1. o.

--------------------------------------------------

A. MELLÉKLET

Azon mezőgazdasági termékek jegyzéke, amelyeknél a világpiaci és a Közösségen belüli árak közötti különbözetek behozatalkor kiegyenlíthetőek [1]

KN-kód | A mezőgazdasági termék leírása |

0401 | Tej és tejszín, nem sűrítve, cukor vagy más édesítő anyag hozzáadása nélkül |

0402 | Tej és tejszín sűrítve, vagy cukor vagy más édesítő anyag hozzáadásával |

ex0403 | Író, aludttej, tejföl, joghurt, kefir és más erjesztett vagy savanyított tej, tejföl sűrítve is, cukrozva vagy más anyaggal édesítve, ízesítve, gyümölcs, dió vagy kakaó hozzáadása nélkül is |

0404 | Tejsavó sűrítve, cukrozva vagy más anyaggal édesítve is, másutt nem említett, természetes tejalkotórészeket tartalmazó készítmény cukor vagy más édesítő anyag hozzáadásával is. |

0405 | Vaj és tejből nyert más zsír és olaj |

07099060 | Csemegekukorica, frissen vagy hűtve |

07129019 | Szárított csemegekukorica, egészben, aprítva, szeletelve, törve vagy porítva, de tovább nem elkészítve, a hibridvetőmag nélkül |

10. Árucsoport | Gabonafélék |

1701 | Nád- vagy répacukor és vegytiszta szacharóz, szilárd állapotban |

1703 | Cukor kivonása vagy finomítása során nyert melasz |

--------------------------------------------------

B. MELLÉKLET

1. TÁBLÁZAT A 2. cikk (2) bekezdése alá tartozó árucikkek

KN-kód | Árumegnevezés |

ex0403 | Író, aludttej, tejföl, joghurt, kefir és más erjesztett vagy savanyított tej, tejföl sűrítve is, cukrozva vagy más anyaggal édesítve, ízesítve, gyümölcs, dió vagy kakaó hozzáadása nélkül is |

04031050-től | – Joghurt ízesítve vagy gyümölcs vagy kakaó hozzáadásával |

04039071-től | – Más, ízesítve vagy gyümölcs vagy kakaó hozzáadásával |

07104000 | Csemegekukorica (nyersen, gőzölve vagy vízben forrázva is), fagyasztva |

07119030 | Csemegekukorica ideiglenesen tartósítva (például kéndioxid- gázzal, sós lében, kénes vízben vagy más tartósító oldatban), de közvetlen fogyasztásra nem alkalmas állapotban |

ex1517 | Margarin; ebbe az árucsoportba tartozó állati vagy növényi zsírok vagy olajok vagy ezek frakciói étkezésre alkalmas keveréke vagy készítménye, a 1516 vámtarifaszám alá tartozó étkezési zsír vagy olaj és ezek frakciói kivételével; |

15171010 | – Margarin, 10 tömegszázalékot meghaladó de legfeljebb 15 tömegszázalék tejzsírtartalommal, a folyékony margarin kivételével |

15179010 | – Más, 10 tömegszázalékot meghaladó de legfeljebb 15 tömegszázalék tejzsírtartalommal |

17025000 | Vegytiszta gyümölcscukor |

ex1704 | Cukorkaáru (beleértve a fehér csokoládét is) kakaótartalom nélkül, a 10 tömegszázalékot meghaladó szaharóztartalmú édesgyökér-kivonat, más anyag hozzáadása nélkül, az 17049010 KN-kód alatt |

1806 | Csokoládé- és kakaótartalmú más élelmiszer-készítmények |

1901 | Malátakivonat; lisztből, darából, keményítőből vagy malátakivonatból előállított, másutt nem említett élelmiszer-készítmény, amely kakaót nem, vagy 50 tömegszázaléknál kisebb mennyiségben tartalmaz; a 0401–0404 vámtarifaszám alá tartozó áruból készített, másutt nem említett élelmiszer-készítmény, amely kakaót nem, vagy 10 tömegszázaléknál kisebb mennyiségben tartalmaz |

ex1902 | Tészta, az 19022010 és 19022030 KN-kód alá tartozó töltött tészta kivételével; kuszkusz (búzadarakása), elkészítve is |

1903 | Tápióka és keményítőből készült tápiókapótló, mindezek pehely, szem, gyöngy és hasonló formában |

1904 | Gabonából puffasztással vagy pirítással előállított, elkészített élelmiszer (például: kukoricapehely); gabona a kukorica kivételével szem formában, előfőzve vagy másképp elkészítve |

1905 | Kenyér, cukrászsütemények, kalács, biscuit és más pékáru kakaótartalommal is; áldozó ostya, üres gyógyszerkapszula, pecsételő ostya, rizspapír és hasonló termék |

20019030 | Csemegekukorica (Zea mays var saccharata) vagy ecettel vagy ecetsavval elkészítve vagy tartósítva |

20019040 | Yamgyökér, édesburgonya (batáta) és a növények hasonló, étkezésre alkalmas részei, legalább 5 tömegszázalék keményítőtartalommal, ecettel vagy ecetsavval elkészítve vagy tartósítva |

20041091 | Burgonya liszt, dara vagy pelyhesített formában, ecet vagy ecetsav nélkül elkészítve vagy tartósítva, fagyasztva |

20049010 | Csemegekukorica (Zea mays var saccharata) ecet vagy ecetsav nélkül elkészítve vagy tartósítva, fagyasztva |

20052010 | Burgonya liszt, dara vagy pehely formájában, ecet vagy ecetsav nélkül elkészítve vagy tartósítva, nem fagyasztva |

20058000 | Csemegekukorica (Zea mays var saccharata) ecet vagy ecetsav nélkül elkészítve vagy tartósítva, nem fagyasztva |

20089245 | Pirítatlan gabonapehely-alapú müzli típusú készítmény |

20089985 | Kukorica, a csemegekukorica kivételével (Zea mays var saccharata) más módon elkészítve vagy tartósítva, cukor vagy alkohol hozzáadása nélkül |

20089991 | Yamgyökér, édesburgonya (batáta) és a növények hasonló étkezésre alkalmas részei, legalább 5 tömegszázalék keményítőtartalommal, cukor vagy alkohol hozzáadása nélkül |

21011099 | Kávékivonat, -eszencia és -koncentrátum vagy kávén alapuló készítmények, a 21011091 KN-kód alá tartozók kivételével |

21012090 | Tea vagy matétea-kivonat, -eszencia és koncentrátum, vagy teán vagy matéteán alapuló készítmények a 21012010 KN-kód kivételével |

21013019 | Pörkölt pótkávé a pörkölt cikória kivételével |

21013099 | Pörkölt pótkávékivonat, -eszencia vagy -koncentrátum, a pörkölt cikória kivételével |

2102103121021039 | Sütőélesztő |

2105 | Fagylalt és más ehető jégkrém, kakaótartalommal is |

ex2106 | Másutt nem említett élelmiszer-készítmények a 21061010 és a 21069091 KN-kód alá tartozó és az ízesített vagy színezett cukorszirupok kivételével |

220290912202909522029099 | Alkoholmentes italok, a 2009 KN-kód alá tartozó gyümölcs- és zöldséglevek kivételével a 0401–0404 KN-kód alatti termékekkel és a 0401–0404 KN-kód alatti termékekből nyert zsírokkal |

29054300 | Mannit |

290544 | Szorbit (D-glucit) |

ex3501 | Kazeinek, kazeinátok, más kazeinszármazékok |

ex350510 | Dextrin és más átalakított keményítő, a 35051050 KN-kód alá tartozó észterezett vagy éterezett keményítők kivételével |

350520 | Keményítő vagy dextrin vagy más átalakított keményítő alapú enyv |

380910 | A textil-, papír-, bőr-, és hasonló iparban használt, másutt nem említett végkikészítő szerek, festést gyorsító és elősegítő, színtartóságot növelő anyagok, valamint más termékek és készítmények (például appretálószerek és pácanyagok), keményítő alapú anyagokkal |

382360 | Nem a 290544 KN-kód alatt szereplő szorbit |

2. TÁBLÁZAT A 2. cikk (3) bekezdése alá tartozó árucikkek

KN-kód | Árumegnevezés |

0505 | Madárbőr, madárrész tollal vagy pehellyel, toll, tollrész (nyírt széllel is) és pehely, legfeljebb tisztítva, fertőtlenítve, tartósításra előkészítve további megmunkálás nélkül; tollpor, toll- és tollrész-hulladék |

050510 | – Bizonyos fajta toll töltésre, pehely |

05051090 | – – Nem nyers állapotban |

050590 | – Más |

05090090 | Állati eredetű természetes szivacsok, nem nyers |

121220 | Tengeri moszat és egyéb alga |

130212 | Növényi nedv és kivonat édesgyökérből |

130213 | Növényi nedv és kivonat komlóból |

130214 | Növényi nedv és kivonat pyrétrumból, illetve rotenontartalmú növényi gyökérből |

és | Növényi kivonat-keverék, italok vagy élelmiszerek gyártásához; más növényi kivonat-keverékek, gyógyászati célra |

ex130220 | Pektátok |

130231 | Agar-agar, átalakítva is |

13023210 | Szentjánoskenyérből vagy szentjánoskenyérmagból nyert nyálka vagy dúsító modifikálva (átalakítva) is |

1505 | Gyapjúzsír és ennek zsíros származékai (beleértve a lanolint is) |

1506 | Más állati zsír és olaj és ezek frakciói, finomítva is, de vegyileg nem átalakítva |

151560 | Jojobaolaj és frakciói, finomítva is, de vegyileg nem átalakítva |

15162010 | Hidrogénezett ricinus olaj, úgynevezett "opálviasz" |

15179093 | Étkezésre alkalmas keverék vagy készítmény, sütőforma kenésére |

ex1518 | Állati vagy növényi zsír és olaj és ezek frakciói főzve, oxidálva, víztelenítve, szulfurálva, hővel fújva vagy polimerizálva vákuumban vagy közömbös gázban, vagy vegyileg másképp átalakítva, a 1516 KN-kód alá tartozók kivételével; ebbe az árucsoportba tartozó, másutt nem említett állati vagy növényi zsír vagy olaj vagy ezek frakciói étkezésre alkalmatlan keveréke vagy készítménye, a 15180031 és a 15180039 KN-kód alatti olajok kivételével |

1519 | Ipari monokarboxil zsírsavak, finomításból származó olajsavak; ipari zsíralkoholok |

1520 | Glicerin, tiszta is, glicerinvíz és glicerinlúg |

1521 | Növényi viasz (a trigliceridek kivételével), méhviasz, más rovarviasz és cetvelő, finomítva és színezve is |

15220010 | Degras |

17029010 | Vegytiszta malátacukor |

17049010 | 10 tömegszázalékot meghaladó szacharóztartalmú édesgyökér-kivonat, más anyag hozzáadása nélkül |

1803 | Kakaómassza, zsírtalanítva is |

1804 | Kakaóvaj, -zsír és -olaj |

1805 | Kakaópor, cukor és más édesítő anyag nélkül |

20019060 | Pálmafa csúcsrügy, ecettel vagy ecetsavval elkészítve vagy tartósítva |

2008 | Más módon elkészített vagy tartósított, másutt nem említett gyümölcs, dió (mogyoró) és más ehető növényrész, cukor vagy más édesítőanyag, vagy alkohol hozzáadásával is |

20081110 | – Amerikai földimogyoróvaj |

20089100 | – Pálmafa csúcsrügyei |

ex210110 | Kávékivonat, -eszencia és -koncentrátum és ezen a termékeken vagy kávén alapuló készítmények; a 21011099 KN-kód alatti készítmények kivételével |

210120 | Tea- vagy matétea-kivonat, -eszencia és -koncentrátum és ezen termékeken, vagy teán és matéteán alapuló készítmények |

21012010 | – tejzsír-, tejfehérje-, szaharóz-, izoglukóz-, szőlőcukor- vagy keményítőtartalom nélkül vagy 1,5 tömegszázaléknál kevesebb tejzsír-, 2,5 tömegszázaléknál kevesebb tejfehérje-, 5 tömegszázaléknál kevesebb szaharóz- vagy izóglukóz-, 5 tömegszázaléknál kevesebb szőlőcukor- vagy keményítőtartalommal |

21013011 | Pörkölt cikória |

21013091 | Pörkölt cikória kivonata, eszenciája és koncentrátuma |

210210 | Aktív élesztők: |

21021010 | – Élesztőkultúra |

21021090 | – Más, a sütőélesztő kivételével |

210220 | Nem aktív élesztő; más egysejtű, nem élő mikroorganizmus |

210230 | Elkészített sütőpor |

2103 | Mártás (szósz) és ennek előállítására szolgáló készítmény; ételízesítő keverék; mustárliszt és -dara, elkészített mustár |

2104 | Leves és erőleves és ezek előállítására szolgáló készítmény; homogenizált összetett élelmiszer-készítmény |

2106 | Másutt nem említett élelmiszer-készítmény: |

210610 | – Fehérjekoncentrátum és fehérjetartalmú anyagok: |

21061010 | – – tejzsír-, tejfehérje-, szaharóz-, izoglukóz-, szőlőcukor- vagy keményítőtartalom nélkül vagy 1,5 tömegszázaléknál kevesebb tejzsír-, 2,5 tömegszázaléknál kevesebb tejfehérje-, 5 tömegszázaléknál kevesebb szaharóz- vagy izóglukóz-, 5 tömegszázaléknál kevesebb szőlőcukor- vagy keményítőtartalommal |

210690 | – más, a sajtfondü illetve az ízesített és színezett cukorszirupok kivételével: |

21069091 | – – tejzsír, tejfehérje, szacharóz, izocukor, glukóz vagy keményítő nélkül, illetve kevesebb, mint 1,5 % tejzsír, 2,5 % tejfehérje, 5 % szaharóz illetve izocukor, 5 % glukóz vagy keményítő tartalommal |

220110 | Víz, beleértve a természetes vagy mesterséges ásványvizet és a szénsavas vizet is, cukor vagy más édesítő-, ízesítő-anyag hozzáadása nélkül |

220210 | Víz, beleértve a természetes vagy mesterséges ásványvizet és szénsavas vizet is, cukor vagy más édesítőanyag hozzáadásával vagy ízesítve |

22029010 | Más alkoholmentes ital, a 2009 KN-kód alá tartozó gyümölcs- és zöldséglevek kivételével, nem tartalmaz a 0401–0404 KN-kód alá tartozó terméket, illetve ezeknek a zsiradékát |

2203 | Malátából készült sör |

2205 | Vermut és friss szőlőből készült más bor növényekkel vagy aromatikus anyagokkal ízesítve |

ex2207 | Nem denaturált etilalkohol 80 vagy nagyobb térfogatszázalék alkoholtartalommal; etilalkohol és más szesz denaturálva, bármilyen alkoholtartalommal nem az EGK-Szerződés II. mellékletében felsorolt mezőgazdasági termékekből készült |

ex2208 | Nem denaturált etilalkohol, kevesebb, mint 80 térfogatszázalék alkoholtartalommal; nem az EGK-Szerződés II. mellékletében felsorolt mezőgazdasági termékekből készült; szesz, likőrök és más szeszes ital; összetett alkoholos készítmények italgyártásra |

2402 | Szivar, mind a két végén levágott végű szivar (manillaszivar), kis alakú szivar (cigarillos), cigaretta dohányból vagy dohánypótlóból |

2403 | Más feldolgozott dohány és feldolgozott dohánypótló; "homogenizált" vagy "visszanyert" dohány (dohányfólia); dohánykivonat és -eszencia |

--------------------------------------------------